Covid-getalle in VSA styg steeds wild | Netwerk24
Die dodetal in Amerika weens die Covid-19-pandemie het Vrydag tot 263 454 gestyg, terwyl daar nou 12 883 255 kumulatiewe gevalle aangemeld is.
CNN berig daar is Donderdag op Dankseggingsdag meer as 1 200 sterftes aangemeld. Dit was ook die 24ste dag in 'n ry wat daar meer as 100 000 nuwe gevalle aangemeld is.
CNN gebruik data van The Covid Tracking Project.
ABC News berig kenners waarsku daarteen om nou al te veel in die data voor volgende week te lees, want die feestyd sal moontlik 'n katalisator vir die virus wees.
Die kommerwekkende syfers is aangedui terwyl miljoene Amerikaners amptelike vermanings teen reis en byeenkomste vir Dankseggingsdag verontagsaam het.
Wêreldwyd is die dodetal nou meer as 1,4 miljoen.
Italië het die 1,5 miljoen-merk vir kumulatiewe gevalle oorgesteek, terwyl Rwanda die hoogste getal nuwe gevalle sedert September aangemeld het.
Indië toon 'n hoë nuwe infeksiekoers met 43 632 gevalle daagliks en Brasilië 31 779.
'n Paartjie met maskers op is op Dankseggingsdag by Rehoboth-strand in die Amerikaanse deelstaat Delaware afgeneem. Foto: Reuters